Document ID: 32011R1131

KOMISIJOS REGLAMENTAS (ES) Nr. 1131/2011
2011 m. lapkričio 11 d.
kuriuo dėl steviolio glikozidų iš dalies keičiamas Europos Parlamento ir Tarybos reglamento (EB) Nr. 1333/2008 II priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnį ir 30 straipsnio 5 dalį,
kadangi:
(1)
Reglamentu (EB) Nr. 1333/2008 nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
(2)
Europos maisto saugos tarnyba (toliau - EFSA) įvertino iš Stevia rebaudiana Bertoni augalo lapų ekstrahuotų steviolio glikozidų kaip saldiklių naudojimo saugą ir 2010 m. kovo 10 d. (2) paskelbė nuomonę. Tarnyba nustatė, kad leistina steviolio glikozido paros norma (LPN), išreikšta steviolio ekvivalentais, yra 4 mg, apskaičiuoti vienam kilogramui kūno svorio per dieną. Remiantis kukliausiu steviolio glikozidų poveikio suaugusiesiems ir vaikams vertinimu, tikėtina, kad suvartojus didžiausią numatomą normą, LPN būtų viršyta;
(3)
atsižvelgdami į Tarnybos išvadą, 2010 m. rugsėjo mėn. pareiškėjai pateikė informaciją apie patikslintas naudojimo paskirtis ir paprašė Tarnybos jas apsvarstyti. 2011 m. sausio mėn. (3) buvo paskelbtas pranešimas apie naują poveikio vertinimą. Nors naudojimo paskirtys buvo patikslintos, gauta labai panaši išvada, t. y. kad daug šių medžiagų suvartojančių vartotojų - tiek suaugusiųjų, tiek vaikų - LPN gali būti viršyta. Prie numatomo bendro su steviolio glikozidais susijusio poveikio labiausiai prisideda aromatizuoti nealkoholiniai gėrimai (gaivieji gėrimai);
(4)
atsižvelgiant į būtinybę pateikti rinkai naujų gaminių, turinčių mažiau kalorijų, steviolio glikozidus turėtų būti leista naudoti kaip saldiklius, neviršijant atitinkamo didžiausio kiekio. Atsižvelgiant į tai, kad didelė steviolio glikozidų dozė gali būti gauta vartojant gaiviuosius gėrimus, reikėtų nustatyti mažesnį nei Tarnybos anksčiau apsvarstytasis siūlomas suvartojamas kiekis, apskaičiuotas aromatizuotiems gėrimams;
(5)
Komisija prašys steviolio glikozidų gamintojų ir naudotojų pateikti informacijos apie faktinį šio maisto priedo naudojimą suteikus leidimą. Komisija šią informaciją pateiks valstybėms narėms. Prireikus Komisija prašys Tarnybos atlikti naują patikslintą poveikio vertinimą, atsižvelgiant į realų steviolio glikozidų naudojimą įvairių pakategorių maisto gaminiuose ir į normalių gaminių ir gaminių, turinčių mažiau kalorijų, vartojimo palyginimą;
(6)
Tarnybos nuomonėje steviolio glikozidų LPN išreikšta steviolio ekvivalentais. Su maistu suvartojamų steviolio glikozidų kiekis taip pat išreikštas steviolio ekvivalentais. Todėl tikslinga didžiausią leistiną suvartojamą kiekį taip pat išreikšti steviolio ekvivalentais. Didžiausias leistinas steviolio glikozidų kiekis yra išreikštas kaip visų įvardytų ir specifikacijose nurodytų steviolio glikozidų suma ir gali būti perskaičiuotas į steviolio ekvivalentus naudojant specifikacijose nurodytus perskaičiavimo koeficientus;
(7)
šiame reglamente pateiktos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 pakeitimas
Reglamento (EB) Nr. 1333/2008 II priedas iš dalies keičiamas pagal šio reglamento priedą.
2 straipsnis
Pereinamojo laikotarpio nuostata
Nukrypstant nuo 2011 m. lapkričio 11 d. Komisijos reglamento (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (4), 2 straipsnio 1 dalies, steviolio glikozidų (E 960) įrašai Reglamento (EB) Nr. 1333/2008 II priedo B ir E dalyse galioja nuo šio reglamento įsigaliojimo datos.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. lapkričio 11 d..

Labels: 0
3
17